ועדת החקירה הפרלמנטרית בנושא האלימות בספורט, כנסת 16, פרוטוקול מספר 12, 2004-05-11 14:30

אבשלום וילן: צוהריים טובים לכולם.

אבשלום וילן: אנחנו מתחילים את הישיבה של הוועדה למניעת אלימות בספורט.

אבשלום וילן: על סדר היום שלושה סעיפים.

אבשלום וילן: הסעיף הראשון הוא סעיף שנשאר לנו מהישיבה הקודמת, שעסקה בהברחת אמצעי לחימה למגרשי הכדורגל.

אבשלום וילן: נציג צה"ל נמצא אתנו כאן, וכן האדם האחראי במשטרת ישראל על התחום הזה.

אבשלום וילן: הסעיף השני הוא מקרה האלימות החמור שקרה לפני כשבוע במשחק בין מכבי פתח-תקווה לבני-יהודה, שנערך באצטדיון בני-יהודה.

אבשלום וילן: הסעיף השלישי הוא האירוע שהיה השבת, של התפרעות בעת משחק בין אום אל-פאחם לעפולה.

אבשלום וילן: נציגי עפולה הודיעו שהם לא מגיעים, נציגי אום אל-פאחם נוכחים.

אבשלום וילן: גם שם אני מבין שהיתה תקרית קשה, מהומות.

אבשלום וילן: נתחיל בנושא הברחת אמצעי לחימה למגרשי הכדורגל.

אבשלום וילן: בדיון הקודם, שעלה בעקבות הפגיעה באצטדיון רמת-גן, והילד שניצל בנס רפואי, דנו בכל הנושא הזה ועלתה הסוגיה שבעצם מעבר לסיפור שהציגו נציגי המשטרה, איפה קונים וכולי, מגיע גם הרבה מאוד אמל"ח צה"לי לתוך המגרשים.

אבשלום וילן: השאלה שלי היא לנציג צה"ל, מה אתם יודעים על היקף התופעה?

אבשלום וילן: מה אתם עושים?

אבשלום וילן: איך מטפלת המערכת הצה"לית בנושא הזליגות של אמל"חים למיניהם אל תוך תחום מגרשי הספורט.

סא"ל ניר גולן: הצבא לא מבצע היום שום פעילות ממוסדת למנוע החדרה של אמל"ח לתוך מגרשי הכדורגל.

סא"ל ניר גולן: הפעילות שהצבא מבצע היום, והיא פעילות ענפה, מבוצעת במקומות אחרים, לא במגרשי הכדורגל, מתוך מדיניות שמדובר בטריטוריה של משטרת ישראל, והמשטרה היא זאת שאחראית למניעת התופעה.

סא"ל ניר גולן: יש פעילות מאוד אינטנסיבית על-מנת למנוע את המקרים האלה.

סא"ל ניר גולן: ביחס לספורט, אני יכול לומר שבכל פעם שנתפס חייל עם אמל"ח, החייל הזה מועבר לרשות המשטרה הצבאית.

סא"ל ניר גולן: כאשר מדובר באזרח, הטיפול נותר בידי משטרת ישראל.

סא"ל ניר גולן: לאחרונה המשטרה פנתה אלינו בבקשה לצרף לפעילות של הבלשים במגרשים בלשים של המשטרה הצבאית.

סא"ל ניר גולן: אנחנו הצטרפנו מתוך יוזמה ולאור הבקשה, אם כי זה לא קורה באופן ממוסד.

סא"ל ניר גולן: יש לזה הרבה השלכות, אני יכול לומר שבין היתר הלכתיות.

סא"ל ניר גולן: הצבא לא בדיוק אוהב את העובדה שבשבת בלשים מבצעים פעילות.

סא"ל ניר גולן: יש לה משמעויות, אבל זה נעשה כרגע טיפין-טיפין.

סא"ל ניר גולן: לגבי השאלה מה הצבא עושה כדי למנוע את התופעה הזאת, זה נושא לדיון בפני עצמו.

סא"ל ניר גולן: אני לא חושב שנכון בפורום הזה לדבר על העניין.

אבשלום וילן: יש פה מגבלה, בגלל העובדה שהדיון חשוף תקשורתית.

אבשלום וילן: אבל אנחנו רואים רימוני עשן לא פעם ולא פעמיים, ואלה רימונים צה"ליים.

אבשלום וילן: יש גם דברים אחרים.

אבשלום וילן: בנושא רימוני עשן, הרי אתם יודעים את סדרות הייצור ואתם יודעים לאן זה הלך.

אבשלום וילן: במסגרת מאמץ כולל מודיעיני, כאשר משטרת ישראל תופסת רימוני עשן, או אפילו אם זורקים במגרשים כמו בלומפילד או טדי, אתה רואה את הסדרה ואפשר לדעת מאיפה זה הגיע.

אבשלום וילן: השאלה היא מה אתם עושים בנושא הזה.

סא"ל ניר גולן: בכל פעם שקיים קצה חוט כדוגמת מספר סדרה, מספר מנוף, הרי כשזה מתפוצץ לא תמיד אתה יכול לאתר את הסדרה, אם זה מועבר אלינו בוודאי שנפתחת חקירה בכל מקרה מתוך כוונה לאתר.

רוני בר-און: גם כאשר מבצע העבירה בקצה הוא אזרח?

סא"ל ניר גולן: כאשר מבצע העבירה בקצה הוא אזרח, החקירה היא חקירה משטרתית.

רוני בר-און: זה שבוצעה עבירה של שימוש באמצעי לחימה, או אפילו בנשק, על-ידי אזרח, זה לא כל כך עניין שלכם.

רוני בר-און: אבל מתוך זה אפשר למצוא איפה הזליגה אצלכם.

סא"ל ניר גולן: נכון מאוד.

סא"ל ניר גולן: צריך להבין, שכאשר מדברים על סדרה מדובר ב-10,000 יחידות.

רוני בר-און: השאלה היא אם אתם מטפלים בזה.

סא"ל ניר גולן: בוודאי שכן.

סא"ל ניר גולן: ברגע שמועבר לרשותנו מידע שאומר שאדם איקס הפעיל רימון מסדרה וואי, מייד תהיה בדיקה לנסות לאתר את המקור, או לחלופין את ההקשרים שיש בין חיילים לאותו אדם.

רוני בר-און: אתה יודע לספר לנו על תוצאות במקרים קונקרטיים?

רוני בר-און: האם הגעתם פעם למקור?

סא"ל ניר גולן: בהחלט כן.

רוני בר-און: אנשים עמדו לדין, כמו אפסנאים או מי שגנב את זה מהבסיס הצבאי?

סא"ל ניר גולן: בוודאי.

סא"ל ניר גולן: לא מדובר כאן במאות מקרים, אבל בהחלט בכמה עשרות שזכורים לי מהתקופה האחרונה.

רוני בר-און: אתם מטפלים בזה באותה חומרה שתטפלו כאשר תמצאו, לדוגמה, אמל"ח שזלג לכיוון של פח"ע?

רוני בר-און: כי זאת אולי דרמה גדולה ופה זאת דרמה קטנה, אבל בסופו של דבר הצבא נשאר פשוט מכנסיים, כשהנשק שלו, אמצעי הלחימה שלו, מטיילים בשוק החופשי.

סא"ל ניר גולן: עצם העובדה שזה יכול לפגוע באוהד, מבחינתי זה זהה לפגיעה בחייל בשטחים.

סא"ל ניר גולן: הטיפול הוא זהה.

סא"ל ניר גולן: אם מדברים על מדיניות ענישה, זה כבר לא במגרש שלנו.

אבשלום וילן: אני כרגע בודק את הטיפול בזליגה.

סא"ל ניר גולן: בכל פעם שיש קצה חוט שמועבר מהמשטרה אלינו, תיפתח חקירה וזה יטופל במלוא החומרה.

אבשלום וילן: סנ"צ גוטמן, איך אתם במשטרת ישראל מטפלים בנושא?

סנ"צ זאב גוטמן: דבר ראשון, ניסינו לעשות מיפוי של כל אותם האמצעים שמוחדרים, על סמך תפיסות שלנו, על סמך שרידים של האמצעים שנעשו.

סנ"צ זאב גוטמן: ריכזנו אותם במקום אחד במשטרה כדי לנסות למצוא מאפיינים קבועים.

סנ"צ זאב גוטמן: את התוצרים של חלק מהתפיסות אתם יכולים לראות בפנקס שהכנו לכול שוטר.

סנ"צ זאב גוטמן: כל השוטרים שעובדים במגרשי הכדורגל קיבלו פנקסים כאלה.

סנ"צ זאב גוטמן: אתה יכול לראות שם את הקבוצות של סוגי האמצעים השונים שנמצאו, אם זה אבוקות, אמצעי תאורה, רימונים ומה שנקרא "צעצועים מסוכנים", כל אותם אמצעים שמוכרים אותם באופן לא חוקי בעיקר לפני פורים.

סנ"צ זאב גוטמן: חלק גדול מאמצעי התאורה, האבוקות, אנחנו מדברים על אמצעים שהם אמצעי בטיחות ימיים, שכל חנות לציוד בטיחות ימי וציוד לכלי שיט מוכרת אותם באופן חופשי.

סנ"צ זאב גוטמן: כל נושא הרימונים, רימוני העשן, רימוני הלם, זה ציוד צבאי, זה לא נמכר באף מקום.

סנ"צ זאב גוטמן: מה שאנחנו עושים מבחינת ההיערכויות שלנו, ראשית הגברנו את המודעות של כל השוטרים.

סנ"צ זאב גוטמן: הדבר בא לידי ביטוי באותם פנקסים שאתם רואים כאן, בתדריכים שניתנים בכנסים שלנו, בתדריכים שניתנים לפני משחקי הכדורגל.

סנ"צ זאב גוטמן: אנחנו מנסים לאתר את האמצעים האלה לפני כל המשחקים, וההחדרה של האמצעים האלה היא מאוד מגוונת.

סנ"צ זאב גוטמן: אנשים מנסים להחדיר אותם בכל דרך.

סנ"צ זאב גוטמן: אף אחד לא בא עם זה בצורה גלויה בכיס, אלא אנשים טומנים אותם מראש במגרשים או נעזרים בבעלי תפקידים במגרש כדי להחדיר את האמצעים האלה, או מסליקים אותם בכל מיני כבודה שהם מכניסים, לרבות אוכל, בתוך סנדוויצ'ים.

סנ"צ זאב גוטמן: אנשים מסליקים את זה על הגוף, מצמידים את זה לאיברים אינטימיים.

סנ"צ זאב גוטמן: אנשים מסליקים את זה בנעליים.

אבשלום וילן: כמעט כל שבוע אני רואה בטלוויזיה, שלפחות באצטדיון אחד הרימו רימוני עשן.

אבשלום וילן: מי כמוכם יודע, שרימון עשן מסכן את הנשימה, ובמקרה שמישהו בטעות ישחיל עשן ויתפוצץ, חלילה, רימון זרחן, לא עלינו.

אבשלום וילן: וכבר ראינו מה יכול לעשות רימון זרחן.

רוני בר-און: זה קרה בעבר בבאר-שבע.

אבשלום וילן: מה הפרוצדורה?

אבשלום וילן: האם אחרי זה מעבירים באמת למצ"ח, מתחילה חקירה, מנסים לעלות על הגורמים?

אבשלום וילן: מה רמת הטיפול בתחום הזה?

סנ"צ זאב גוטמן: אני אתייחס יותר לרמת ניסיונות האיתור שלנו.

סנ"צ זאב גוטמן: אני לא מנוי על גורמי החקירות, אבל בהחלט בכל תיק שנתפס אמל"ח מתבצעת חקירה.

סנ"צ זאב גוטמן: אני לא יודע מה התוצאות שלהן, אבל אני אגע יותר בנושא של הניסיונות למנוע.

אבשלום וילן: אני מבין שאין מעקב סיסטמתי אחרי כמה רימוני עשן נפתחים כל שבת, מעבר למצ"ח וטיפול סיסטמתי לחפש אחרי מקורות.

סנ"צ זאב גוטמן: על הדברים האלה נפתחים תיקי חקירה.

אבשלום וילן: אני מבקש כבר, כמסקנה ראשונה מהדיון, ממשטרת ישראל ומהמשטרה הצבאית החוקרת, לעמוד בתיאום – אנחנו שני מחזורים לפני הסוף אבל בהחלט להיערך גם לקראת השנה הבאה – ולטפל באופן סיסטמתי בכל מקרה של שימוש בציוד צה"לי, כדי שייסגרו המקורות האלה.

אבשלום וילן: לצערי כבר ראינו מה קרה עם מחסן נשק בקיבוץ מנרה, מה קרה באדורה ומה קורה עם מה שמגיע למגרשי כדורגל, אם אין שם גם נתיבים נוספים.

אבשלום וילן: זה לא תפקיד הוועדה כרגע, אבל אם ייפגע אוהד, מבחינתו זה כמו שהוא נפגע באירוע פח"ע.

אבשלום וילן: אני מבקש מכם לבדוק את זה במלוא הרצינות ולהציג תוכנית, כי כרגע או מגישים או שלא מגישים.

אבשלום וילן: הרי 3-4 רימונים בצדי המגרש, מי בכלל הולך לבדוק אם יש מנוף או אם יש מספר.

רוני בר-און: כל קצין שאחראי יותר מחודש ימים על אצטדיון כדורגל ספציפי או על מגרש כדורסל ספציפי, יגיד לך באיתור של שלושה מטרים על שלושה מטרים איפה תודלק האבוקה ומאיפה ייזרק רימון עשן.

רוני בר-און: זה תמיד בא מאותו מקום.

רוני בר-און: אנחנו אוהבים לקרוא לזה "קומץ של אוהדים", אבל זה הגרעין הקשה של האוהדים.

רוני בר-און: זה תמיד בא מאותו מקום.

רוני בר-און: תשאל את כתבי הספורט, הם יגידו לך שהם יכוונו את הטלוויזיה לנקודה אחת ותמיד הם יתפסו מאותו מקום.

רוני בר-און: לכן נשמע לי קצת קטן על משטרת ישראל לטפל בבעיה הזאת קצת יותר לעומק.

רוני בר-און: בסך הכול צריך לתצפת את המקום הזה, אז גם אם לא תפסת את הזורק הספציפי, תפסת בווידיאו 10-15 אנשים שמקיפים אותו, קל להביא אותם לחקירה, אלה לא פושעים מתוחכמים.

רוני בר-און: בדרך-כלל מדובר בנערים בני 17-18, אולי חיילים בצבא.

רוני בר-און: האמן לי שתגיע לאנשים.

סנ"צ זאב גוטמן: מסתבר שמי שרוצה להחדיר אמצעים, הוא נוקט באמצעים מתוחכמים, ואלה לא דברים שהוא השיג מהצבא, או הלך וקנה לפני כן והוא מנסה את מצבו, אלא הוא עושה את זה בצורה מתוחכמת, ונתקלנו כבר בדברים מתוחכמים.

סנ"צ זאב גוטמן: בעניין מה שאנחנו עושים, בנושא של איתור אנחנו בהחלט משתמשים בטמ"סים, טלוויזיות במעגל סגור.

סנ"צ זאב גוטמן: זאת אחת הסיבות לדרישות שלנו לטמ"סים במגרשי הכדורגל.

סנ"צ זאב גוטמן: מדובר בטלוויזיות באיכות טובה, שגם רואים ומגלים לרזולוציה שאפשר לזהות פנים, מקליטים את זה ואפשר אחר-כך לשחזר.

סנ"צ זאב גוטמן: אלה הדרישות שלנו.

רוני בר-און: יצא מזה משהו?

סנ"צ זאב גוטמן: לגבי הנושא של אבוקות, שהן מסוכנות לא פחות, התחלנו עכשיו במגעים ביוזמת המשטרה מול משרד התחבורה, כי כפי שאמרתי, האבוקות שתפסנו הן ציוד ימי, וזה כדי לבדוק איך אנחנו יכולים להגביל בצורה זאת או אחרת את המכירה שלהן, או לפחות לנהל רישום שהדבר הזה לא יתנהל באופן חופשי.

סנ"צ זאב גוטמן: ההנחיות שלנו הן לחפש, בסיוע הסדרנים, על אוהדים שנכנסים למגרשים, כדי לנסות לאתר את הדברים האלה, כדי לנסות להרתיע.

סנ"צ זאב גוטמן: צריך להבין שביחס לכמויות הקהל מול כמויות השוטרים והסדרנים, אנחנו עושים את הבדיקות באיכות שהיא די סבירה, אבל עדיין מצליחים להחדיר את הדברים.

סנ"צ זאב גוטמן: באמצעים שיש לנו הכשרנו גם את הכלבים שלנו, כדי לנסות לעלות על אבוקות וחזיזים.

סנ"צ זאב גוטמן: בחלק מהמגרשים אכן נתפסו חזיזים ואבוקות, על סמך הרחה של הכלבים.

רוני בר-און: מה קרה עם אנשים שניסו להחדיר?

סנ"צ זאב גוטמן: תפסו את זה מוסלק מבעוד מועד.

רוני בר-און: למה הרמתם את זה?

רוני בר-און: למה לא שמתם שם מישהו שיחכה עד שיבואו לקחת את זה?

סנ"צ זאב גוטמן: אני לא יודע בדיוק מה קרה שם.

רוני בר-און: אתם כל הזמן אומרים לנו מה שאתם עושים, אנחנו רוצים תוצאות.

רוני בר-און: אם תופסים סליק כזה, זאת לא חוכמה לספר לנו שתפסת את הסליק.

רוני בר-און: צריך לתצפת את זה, לראות מי בא לקחת ביום המשחק, להביא אותו למשפט ולקבוע לו שנתיים מאסר.

רוני בר-און: זה יסיים את התופעה.

סנ"צ זאב גוטמן: אם זה מודבק מתחת לכיסא, יש בעיה לאתר את האנשים, במיוחד כשנכנסת מסה של קהל ליציע.

סנ"צ זאב גוטמן: זה לא פשוט כמו שאתה טוען.

רוני בר-און: אני לא מקבל את זה.

סנ"צ זאב גוטמן: אנחנו מנסים דבר נוסף, ללכת בהיבט של ההסברה.

סנ"צ זאב גוטמן: נראה לנו שאנשים שמכניסים את האמצעים האלה לא מודעים לסכנות שיש באמצעים האלה.

סנ"צ זאב גוטמן: אנחנו בהליך עם ההתאחדות ומול משרד החינוך, כדי להפיק סרט הסברה שיסביר לציבור מה הסכנה באמצעי הזה.

סנ"צ זאב גוטמן: יש דוגמה טובה, שהוכנה על-ידי וופ"א, סרט שמסביר לציבור מה הסכנה בכל האמצעים האלה.

רוני בר-און: אני רוצה לראות סרט של משחק כדורסל שלא מדליקים בו אבוקה.

רוני בר-און: כשיהיה לך הסרט הזה, אנחנו נצפה בו ונמחא כפיים למשטרה.

אבשלום וילן: גם רוני וגם אני היינו לפני שבוע במשחק גמר הגביע.

אבשלום וילן: את כל אחד מאתנו בדקו כמו שצריך.

אבשלום וילן: יש לכם כלבים ואמצעים אחרים, איך ייתכן שבכל זאת הוכנסו אבוקות פנימה?

אבשלום וילן: יד-אליהו זה כבר לא בלומפילד, זה כבר יותר קל לאתר.

אבשלום וילן: לא מדובר ב-40,000 אנשים, אלא ב-10,540 אנשים שנבדקו אחד אחד.

סנ"צ זאב גוטמן: נכון, אבל אני לא בטוח שסדרן יתחיל לחפש לאנשים במקומות האינטימיים.

רוני בר-און: אתה אומר לנו שהתופעה לא ניתנת לפתרון.

סנ"צ זאב גוטמן: היא ניתנת.

סנ"צ זאב גוטמן: אני חושב שצריך ליצור הרתעה גם בצורה של חקיקה.

אבשלום וילן: חקיקה כבר עשינו.

אבשלום וילן: מה עוד תבקשו מאתנו, ונעשה.

נצ"מ ישראל אברבנאל: אני מפקד מרחב יפתח.

נצ"מ ישראל אברבנאל: בתחום שלי לפחות יש שני מגרשים, גם בלומפילד וגם בני-יהודה, וכן יד-אליהו בכדורסל.

נצ"מ ישראל אברבנאל: לגבי גמר הגביע שהיה, בעניין הדלקת האבוקות, אני מסכים איתך שאין מאה אחוז בבדיקות, זה לא יעזור, כמה שתעשה לא יהיה מאה אחוז.

נצ"מ ישראל אברבנאל: עובדה שבפיינל-פור כמעט הגענו למאה אחוז, עם ארבעה מעגלי אבטחה, שערים מגנו שאתה לא רואה אותם במשחק רגיל.

נצ"מ ישראל אברבנאל: לא היו תקלות ואף אחד לא הגיע עם אבוקה.

רוני בר-און: זאת היתה גולת הכותרת שלכם, עשיתם עבודה.

נצ"מ ישראל אברבנאל: אני מביא את זה כדוגמה, כי אני רוצה להגיד שאין מאה אחוז, אלא אם כן אתה משקיע, ופה היתה השקעה אדירה.

נצ"מ ישראל אברבנאל: שם המשחק מבחינתי הוא הנושא של המודיעין, הכיסוי הבסיסי.

נצ"מ ישראל אברבנאל: אני אומר לך מניסיון, שלנו במרחב יפתח, בגלל העניין הזה שאנחנו מתעסקים עם מה שמתעסקים, יש כיסוי בסיסי לא רע, אפילו טוב מאוד.

נצ"מ ישראל אברבנאל: לעניין של גמר גביע של ירושלים ומכבי תל-אביב, נתפסו בבדיקות, והיו בדיקות קפדניות, כי קיבלנו מידע שמתכוונים להחדיר בנעליים.

נצ"מ ישראל אברבנאל: נתפסו אבוקות בנעליים.

נצ"מ ישראל אברבנאל: אבל אין מאה אחוז והצליחו להעביר.

נצ"מ ישראל אברבנאל: כשהגיעו והוחדרו, ידענו שהוחדרו וקיבלנו מידע גם בדיוק איפה זה יודלק.

נצ"מ ישראל אברבנאל: לכן עמדו בלשים וחיכו.

נצ"מ ישראל אברבנאל: הם לא ידעו בדיוק איפה, אבל חיכו בדיוק לזה, ועובדה שמתוך 4 אבוקות נתפסו שלושת המדליקים בשעת מעשה.

רוני בר-און: מה אתם?

נצ"מ ישראל אברבנאל: משטרת ישראל היא לא צד אחד במגרש, יש עוד כמה צדדים, שזה גם בית-משפט.

נצ"מ ישראל אברבנאל: באופן רגיל, יש לנו חדר חקירות למטה, הם מובלים לשם, נחקרים, מורחקים או נעצרים.

נצ"מ ישראל אברבנאל: אם הם נכלאים, למחרת הם מגיעים לבית-משפט.

נצ"מ ישראל אברבנאל: בדרך-כלל מדובר בחברה צעירים, בני 15-16, שאין להם עבר פלילי.

אבשלום וילן: היו פה אין-ספור דיונים, ובדיוק בנושא הזה נאמר במפורש שאתם תגישו כתבי אישום.

אבשלום וילן: שלוש פעמים היה פה מנהל בתי-המשפט.

רוני בר-און: משלושת אלה שתפסת ושחקרת, אתה יודע היום להגיד מה המקור שממנו הם הביאו את האבוקה?

נצ"מ ישראל אברבנאל: לא.

רוני בר-און: הם לא אמרו לך?

נצ"מ ישראל אברבנאל: לא.

רוני בר-און: ילד בן 15, בלי עבר פלילי, ניצב משנה במשטרה לא יכול להוציא ממנו דבר כזה?

נצ"מ ישראל אברבנאל: אני לא יכול לתלות אותו בחוצות העיר.

נצ"מ ישראל אברבנאל: אנחנו מנסים את כל הדרכים, איזה עוד לחץ אני יכול להפעיל?

נצ"מ ישראל אברבנאל: מדובר בילדים בני 16, שאין להם עבר פלילי.

רוני בר-און: הם כולם חברים של הבן שלי, גם לבן שלי הורידו את הנעליים ופתחו לו את הסנדוויץ'.

רוני בר-און: הכול בסדר.

רוני בר-און: אבל אני אומר לך שאפשר למגר את התופעה הזאת, אלה לא פושעים, אלה לא אנשים שמוכרחים לפשוע, שמוכרחים לעשות את זה.

רוני בר-און: פעם אחת שאתה תופס, פעם אחת שאתה מרתיע, יכולה למנוע להבא.

נצ"מ ישראל אברבנאל: אלה ילדים תמימים, שהם ילדים טובים, שקונים ומשיגים ומדליקים.

נצ"מ ישראל אברבנאל: הם אפילו לא מודעים למה שהם יכולים לגרום.

נצ"מ ישראל אברבנאל: תכניס אותם לאבו-כביר, בלי עבר – אני לא חי עם זה בשלום.

נצ"מ ישראל אברבנאל: מוגש נגד האנשים האלה כתב אישום, אנחנו מבקשים הרחקות מבתי-משפט ולפעמים לא מקבלים את מה שאנחנו מבקשים.

נצ"מ ישראל אברבנאל: צריך לקחת בחשבון שיש עוד צד לעניין.

אבשלום וילן: האם יש ריכוז סיסטמתי, שמגיעים אמצעי לחימה צה"ליים, רימונים וכולי, האם המערכת באמת מטפלת בזה בצורה סיסטמתית?

אבשלום וילן: מעבירים למצ"ח, חוקרים ועולים על האשמים.

נצ"מ ישראל אברבנאל: מי שמטפל בעניין הזה של רימונים או אבוקות או חזיזים זה חבלה, הם המיומנים והם נמצאים בכוחות שלנו, לא שוטרים כחולים.

נצ"מ ישראל אברבנאל: כשהם לוקחים את זה ויש זיהוי ויש הכול, הם מעבירים את זה לכיוון מצ"ח, זה ברור.

אבשלום וילן: בבאר-שבע, למשל, כשזרקו את רימון הזרחן לפני כמה שנים היתה חקירה, מצאו מאיפה זה נלקח, מי זרק והגיעו למקומות?

נצ"מ דן שלום: אם אני לא טועה, במקרה הזה מדובר על שנת 1995, הפועל חיפה נגד באר-שבע.

נצ"מ דן שלום: חברי הנהלה נפצעו כתוצאה מרימון זרחן.

נצ"מ דן שלום: אני יודע שהיתה מהומה גדולה שם, אני לא יודע על מישהו שנתפס.

אבשלום וילן: אני מסכם את הסעיף הזה ואומר שהוועדה מביעה את חששה, שהזליגה של אמצעי החבלה הצה"ליים, כמו רימונים וכולי, לתוך מגרשי הכדורגל, נמשכת כסדרה.

אבשלום וילן: אנחנו פונים למשטרת ישראל ולמצ"ח, לבצע עבודה שיטתית, שכל רימון שנזרק יטופל, ולהתחקות אחר המקורות כדי לזהות את אותם מקורות, כולל העמדה לדין.

אבשלום וילן: אני מבקש ממשטרת ישראל, לאור הדיונים שהיו כאן, להגיש את רשימות המתפרעים, מדליקי האבוקות, זורקי הרימונים שנתפסים ונעצרים, לציין לכמה מתוכם מגישים כתבי אישום.

אבשלום וילן: אני רוצה להמשיך את המעקב הזה, בעקבות הישיבה הגדולה שהיתה פה עם השרים, עם הפרקליטה שהיום היא שופטת, כדי לראות שהמאמץ הכללי של כל המערכת נמשך.

אבשלום וילן: גם חבר הכנסת בר-און וגם אנוכי בתחושה, שאנחנו מדברים על זה וכולם עם רצון טוב, אבל בפועל לא מפעילים את הכלים שעומדים לרשותנו.

אבשלום וילן: חוזרים ואומרים שאלה ילדים טובים מבתים טובים, שהולכים למשחק ומישהו מביא אמצעי כזה, ולמה להרוס להם את החיים, הם רק בני 16 ועשו שטות.

אבשלום וילן: כך המערכת מרחמת וכך זה מגיע לשופטים, ובסופו של דבר חלילה מישהו שוכב כצמח ומישהו כמעט איבד את החיים, ועכשיו צריך להסביר מה זה אבוקות ומה זה רימון עשן.

אבשלום וילן: אני מבקש שנמשיך לקבל את כל המידע והסיכומים.

אבשלום וילן: יש עוד שני מחזורים לסיום העונה, זה עדיין מסוכן.

אבשלום וילן: בגמר העונה נעשה סיכום מסודר ונראה איך מתארגנים.

אבשלום וילן: מקרה אלימות חמור במהלך משחק

אבשלום וילן: הנושא הבא הוא מקרה האלימות החמור שהיה במשחק לפני שבוע בין מכבי פתח-תקווה לבני-יהודה.

אבשלום וילן: ברשותכם נצפה תחילה בסרט.

אבשלום וילן: (מוקרן סרט) גיא, ספר לנו מה עברת.

גיא לוזון: אני הייתי מרוכז כולי במשחק, ולרוע מזלי הכדור היה בצד כשהייתי עם הגב לקהל כשהוא פרץ.

גיא לוזון: לא הייתי מוכן לזה, כי בסך הכול אם אתה מוכן למכה שאתה מקבל אתה מתגונן ולא סופג את אותה מהלומה שאתה סופג כשאתה מוכן.

גיא לוזון: הרגשתי משהו רץ פתאום, סובבתי את הראש וזה נדבק לי בפנים.

גיא לוזון: לא ידעתי אפילו מי האדם, נפלתי לקרקע, הייתי בהלם.

גיא לוזון: כבר שמונה שנים אני משמש גם כמאמן בליגה לנוער, שם אין אבטחה ואין שמירה, ומעולם לא נתקלתי בדבר כזה.

גיא לוזון: אני חושב שהיה פה חוסר אונים משווע של כל הגורמים, כי אם אותו אזרח היה נמצא עם דוקרן או עם מקל או עם חפץ חד, בטוח שהמקרה היה נגמר הרבה יותר גרוע.

אבשלום וילן: המקרה חמור בפני עצמו.

אבשלום וילן: התפרצות לתוך המגרש היא עבירה פלילית חמורה.

אבשלום וילן: אם מכים מאמן תוך כדי משחק, זה מספיק חמור.

אבשלום וילן: אבל לפי מה שראינו בסרט, שוטרת שמרה על הבחור.

אבשלום וילן: אני מבין שקודם הוא עוד התפרע.

אבשלום וילן: איך קרה שאדם כזה נכנס לתוך המגרש, רץ בתוך הקווים אל המאמן.

אבשלום וילן: האם מישהו יכול להסביר את זה?

רוני בר-און: יש אדם שמתקוטט ביציע, אז לא יודעים מי התחיל, פלוני או אלמוני.

רוני בר-און: אנחנו יודעים שבקטטה שלא ראינו ביציע, אחד הכניס לאחר אגרוף בפרצוף, והאחר למזער קרע לו את השרוול של החולצה.

רוני בר-און: ההחלטה של המפקד בשטח, במקום להרחיק אותו מזירת האירוע, היא להכניס אותו לזירת האירוע.

רוני בר-און: זה נשמע לי חלם ממדרגה ראשונה.

רוני בר-און: אתה יושב ביציע, אז בינך לבין זירת האירוע יש עוד גדר.

רוני בר-און: תוריד אותו, תכלא אותו, תשלח אותו החוצה מהמגרש, ניחא.

רוני בר-און: אתה מכניס אותו פנימה?

רוני בר-און: אתה מאפשר לו עכשיו להמשיך את האלימות בתוך המגרש, לא בטריבונה.

רוני בר-און: השאלה היא אם הדבר הזה מבחינת הפיקוד נבדק.

רוני בר-און: האם עכשיו יטילו את האחריות על השוטרת, שלא שמרה על הבריון הזה?

רוני בר-און: ואם היא היתה שומרת עליו, הוא היה מעיף אותה במכה אחת.

רוני בר-און: הרי ראית שהוא באטרף, שהוא נחוש להשתגע.

רוני בר-און: השאלה היא אם לא מסיקים פה מסקנה כלפי מפקד הכוח, שקיבל החלטה לא נכונה.

משה דמאיו: המקרה עצמו הוא מקרה קשה ומצער.

משה דמאיו: עד היום מערכת היחסים שלנו עם מכבי פתח-תקווה היא מערכת יחסים מאוד טובה, ואני מקווה שכך יהיה גם בהמשך.

משה דמאיו: המשחק עצמו היה חסר חשיבות, דומה יותר למשחק אימון של סוף עונה.

משה דמאיו: לא ניקח אליפות או נרד ליגה.

משה דמאיו: מכבי פתח-תקווה עומדת לשחק באירופה, ואני מאחל לה לשחק באירופה.

משה דמאיו: אבל מעבר לזה לא היה שום דבר חריג.

משה דמאיו: בסך הכול הקהל שהגיע למגרש הוא כ-1,200 אנשים שעליהם היו כ-60 שוטרים ו-50 סדרנים.

משה דמאיו: המקרה עצמו היה אירוע ביציע הכבוד בין יושב-ראש מכבי פתח-תקווה, גיא לוזון, לבין אחד מאוהדי בני-יהודה, שבמקרה הוא דודו של ניצן שירזי, לא צריך לקשר את זה.

רוני בר-און: שתי הקבוצות הן משפחתיות בעיקר.

משה דמאיו: לא ניכנס לשאלה מי היה ראשון, היה קטע לא טוב, לא בסדר, היה צריך לטפל בזה וטיפלו בזה.

משה דמאיו: התחננו להוציא אותו מתחומי המגרש, המשטרה התעקשה להעביר אותו לתוך הדשא.

משה דמאיו: האדם לא התפרץ לתחומי המגרש, האדם הוכנס למגרש על-ידי המשטרה, למרות שאנחנו ביקשנו להוציא אותו.

משה דמאיו: אם תצפו בקלטת של כתב ערוץ הספורט אסף כשר, הוא אומר במפורש שלמרות כל התחנונים שלנו להוציא את האדם מחוץ למגרש, המשטרה החליטה להכניס אותו לתחומי המגרש.

משה דמאיו: ואם כבר הכנסתם אותו לתחומי המגרש, הוא כבר בחזקתכם, אני כבר לא אחראי.

משה דמאיו: כשאוהד מהיציע רץ, פורץ, קופץ מהגדר, נכנס ועושה עבירה מסוימת, בני-יהודה אחראית.

משה דמאיו: ברגע שהמשטרה לקחה פיקוד על העניין, לקחה חזקה, השתלטה על האירוע, החליטה להכניס את אבי לוזון לספסל ולשים את האדם תחת פיקוחה, כשאני מבקש להוציא אותו מעבר לגדר והם מחליטים להכניס אותו, בזה תמה אחריותי.

אבשלום וילן: אתה היית שם?

משה דמאיו: הייתי קרוב, אני הראשון שרצתי לגיא.

משה דמאיו: הייתי עם גיא כל הזמן, מהרגע הראשון.

משה דמאיו: ליוויתי אותו עד השעות הקטנות של הלילה, הייתי איתו בקשר כל שעה כדי לראות מה שלומו.

משה דמאיו: ברגע שהמשטרה לקחת חזקה על האירוע וקיבלה את ההחלטות בשטח מה לעשות עם שני המתפרעים, בזה הרגע נגמרה האחריות, הן השילוחית והן הציבורית.

אבשלום וילן: משטרת ישראל, ראיתם מתפרע, לא עצרתם אותו, לא שמתם לו אזיקים, הורדתם אותו למטה, עולם הפוך מהתחלה ועד הסוף.

אבשלום וילן: מה קרה שם?

סנ"צ רפי יולזרי: בדרך-כלל אני נמצא במגרש בני-יהודה, באותו יום לא הייתי, אבל העובדות ידועות לי.

סנ"צ רפי יולזרי: אתם נוגעים באירוע שהוא אירוע ספורדי, קשה.

אבשלום וילן: נקודתי.

סנ"צ רפי יולזרי: נקודתי, מאוד קשה.

סנ"צ רפי יולזרי: התוצאות שלו הן רעות מאוד לכולם, ואני מייד אגע באחריות של כל אחד ואחד.

סנ"צ רפי יולזרי: אבל על המקרה עצמו אף אחד מאתנו לא חלוק, אין ספק שזה אירוע שלא צריך היה לקרות.

סנ"צ רפי יולזרי: אבל אני מבקש להחזיר את הגלגל קצת אחורה למהלך המשחק.

סנ"צ רפי יולזרי: האירוע של אבי לוזון, שבמקרה הטוב אפשר להגדיר את המצב שלו עם אברהם שירזי כתקיפה הדדית, לא היה הראשון.

סנ"צ רפי יולזרי: באותו משחק אוהד אחר של בני-יהודה, במה שנקרא יציע הכבוד, התעמת מילולית עם אבי לוזון.

סנ"צ רפי יולזרי: טענתו של אבי לוזון היתה, שהוא קילל את אמו של גיא לוזון.

סנ"צ רפי יולזרי: הבנתי שהיא נפטרה, זיכרונה לברכה.

סנ"צ רפי יולזרי: במהלך העימות אבי לוזון היכה את אותו אוהד באגרוף.

סנ"צ רפי יולזרי: זה מקרה קודם.

סנ"צ רפי יולזרי: זה לא היה המקרה היחיד של אבי לוזון ביציע, הוא התלהם, הוא צעק על השופט, התעמת עם האוהדים.

סנ"צ רפי יולזרי: כל זמן שהיתה החלטה של השופט, הוא צעק עליו.

סנ"צ רפי יולזרי: כל היציע היה מאוד חם על אבי לוזון.

סנ"צ רפי יולזרי: כתוצאה מאותה מכה שהוא נתן לאותו אוהד, מפקד המגרש החליט להוציא אותו מהיציע.

סנ"צ רפי יולזרי: הוא ביקש ממנו לעבור מהיציע למקום אחר.

סנ"צ רפי יולזרי: במהלך הירידה שלו הוא התעמת עם אביו של ניצן שירזי.

סנ"צ רפי יולזרי: הוא צעק לו: כאן זה השכונה, כאן לא מתנהגים בצורה כזאת.

סנ"צ רפי יולזרי: כתוצאה מאותה התלהמות מגיע אברהם שירזי, אוחז בידו של אבי לוזון ויש עימות, חולצתו של אבי לוזון נקרעת והוא חובט בפרצופו של האוהד.

סנ"צ רפי יולזרי: מי זה האוהד הזה?

סנ"צ רפי יולזרי: האוהד הוא כבן 60, נחבט בפניו, הוא לא עצור.

סנ"צ רפי יולזרי: כל הקהל של המכובדים בבני-יהודה על הגדרות.

סנ"צ רפי יולזרי: איפה אתה רוצה שיטפלו באדם הזה?

סנ"צ רפי יולזרי: הוא חטף חבטה בפניו.

משה דמאיו: כל הקהל זה 5-6 אנשים.

סנ"צ רפי יולזרי: הוא לא חש בטוב, הוא מטופל, לוקחים אותו ושבעה שוטרים נמצאים באזור.

סנ"צ רפי יולזרי: כל הקהל של יציע הכבוד צמוד לגדרות של גבולו של אותו תא כבוד, ולכל אחד מהם יש העצה המאוד מיוחדת לאותו אדם.

סנ"צ רפי יולזרי: הוא לא הרגיש טוב והיה מטופל.

סנ"צ רפי יולזרי: אני לא אומר שלא היה צריך לפקח עליו באופן יותר הדוק, אין ספק.

סנ"צ רפי יולזרי: בדיעבד הפיקוח עליו היה צריך להיות הדוק יותר.

סנ"צ רפי יולזרי: אבל אני שואל את הפורום הנכבד הזה, האם דרישתם של אנשי הנהלת בני-יהודה, שמוצגת בידי דמאיו והוצגה בקולי קולות על-ידי רונית אשכנזי בפורומים אחרים – אם לאותו אוהד היה קורה אירוע לבבי כלשהו או שחלילה הוא היה נפטר בעקבות אותו אירוע, בעקבות אותה התרגשות, אותו אגרוף, והוא היה מוצא מהמגרש, למי היו באים בטענות?

סנ"צ רפי יולזרי: אם שמתם לב, במהלך הקלטת נאמר שלא זו בלבד שלא עוצרים את אבי לוזון, עוד מחזיקים את אברהם שירזי, כי חשבו שהוא עצור.

סנ"צ רפי יולזרי: לכן הוא טופל, שיקול הדעת של מפקד המגרש היה סביר.

סנ"צ רפי יולזרי: אני מצר על כך, כי במבחן התוצאה הפיקוח עליו לא היה הדוק מספיק.

סנ"צ רפי יולזרי: כולם אומרים שהיתה עליו שוטרת, וזה לא לעניין, כי היה שם מספר ניכר של שוטרים.

אבשלום וילן: העובדות ברורות, אבל למה לא עצרתם את הסיפור ביציע הכבוד?

נצ"מ ישראל אברבנאל: דמאיו דיבר על אחריות, האחריות היא שלי ושל מפקד המרחב, לא של בני-יהודה.

נצ"מ ישראל אברבנאל: לא הייתי משתמש במלה "חלם", כי לדעתי זה לא במקום.

נצ"מ ישראל אברבנאל: אני חושב ששיקול הדעת של מפקד הכוח היה סביר, ואני מקווה שהוא יתנהג באותה צורה.

נצ"מ ישראל אברבנאל: נאמר שהאדם לא התפרץ למגרש, הוא הוכנס למגרש.

נצ"מ ישראל אברבנאל: על העובדה הזאת אנחנו לא מתווכחים, הוא הוכנס על ידינו למגרש.

נצ"מ ישראל אברבנאל: האדם הזה חש לא טוב, הוא יכול היה לקבל אירוע, הוא גם אחז בלבו.

נצ"מ ישראל אברבנאל: זה היה שיקול הדעת, להוציא אותו החוצה, שהצוות יטפל בו או שיטפל בו בחוץ.

נצ"מ ישראל אברבנאל: אם הייתי צריך לתת הסבר למה, חלילה, קרה משהו בחוץ, אני מעדיף לתת את ההסבר על זה שהוא הוכנס למגרש מאשר את ההסבר השני.

נצ"מ ישראל אברבנאל: תחשבו על המקרה, אם היה קורה, ואז לא תשתמשו במלה "חלם".

אבשלום וילן: מה הלקחים שלכם?

נצ"מ ישראל אברבנאל: אנחנו מכירים היטב את המגרש הזה, המגרש הוא לא טוב מבחינתנו.

נצ"מ ישראל אברבנאל: הבתים נושקים לתוך המגרש, הם מגיעים אפילו עד למחצית המגרש.

נצ"מ ישראל אברבנאל: דיברת על אמל"ח, מהמרפסות אפשר להעביר למגרש.

נצ"מ ישראל אברבנאל: אנחנו מכירים את החברה של בני-יהודה, בסך הכול השנה האוהדים היו בסדר.

נצ"מ ישראל אברבנאל: ברוטינה הרגילה, כשיש התחממות, הם יוצאים החוצה לכיוון יציע האורחים ומתחיל יידוי אבנים.

נצ"מ ישראל אברבנאל: נתקלנו בזה.

אבשלום וילן: זה עלה פה פעמיים בדיונים.

נצ"מ ישראל אברבנאל: לא בזמני, אבל אנחנו מכירים את זה.

נצ"מ ישראל אברבנאל: בפעם הזאת לא היה חסר שזה יקרה.

נצ"מ ישראל אברבנאל: אילן התייחס לזה במכתב שלו.

נצ"מ ישראל אברבנאל: נערכנו מייד לנושא של יידוי אבנים, נערכנו לזה שאוהדי פתח-תקווה לא ייצאו מהמגרש.

נצ"מ ישראל אברבנאל: החזקנו אותם במעצר מוגן כחצי שעה, עד שפיזרנו את כל החברה מבחוץ.

נצ"מ ישראל אברבנאל: הזעקנו תגבורות מבחוץ, כי לא היה לנו כוח משטרה מספיק.

נצ"מ ישראל אברבנאל: זה ויכוח תמידי בשאלה איזו כמות שוטרים צריך.

אבשלום וילן: מה הלקח?

נצ"מ ישראל אברבנאל: קודם כל, בשיקול הדעת של מפקד הכוח, אם יקרה פעם נוספת כזה דבר אני כן חושב שצריך לפעול כך.

נצ"מ ישראל אברבנאל: הלקח שלי כמפקד האחראי הוא שביציע המכובדים צריך להתחשב מעבר למה שהתחשבנו ולגדר אותו, כי זה היציע היחידי שהוא לא מגודר.

נצ"מ ישראל אברבנאל: דרך אגב, היה לנו כבר סיפור עם אחי-נצרת במקום הזה.

נצ"מ ישראל אברבנאל: הגיעו 15 אנשים מאחי-נצרת והיתה שם מהומה גדולה עם יציע המכובדים.

אבשלום וילן: אנחנו יושבים פה שלוש שנים וחצי, מורידים גדרות, הולכים להחמרת ענישה, עושים אלף ואחד צעדים מתואמים כדי להתמודד עם האלימות, ובמבחן התוצאה הבנתי את כל ההסברים הנקודתיים.

אבשלום וילן: עובדתית, בשורה התחתונה, מאמן קבוצת כדורגל בליגת העל, באמצע משחק, מוכה בפניו על-ידי אוהד, ועולם כמנהגו נוהג.

אבשלום וילן: אתה אחראי על מה שקרה במגרש, אנחנו אחראים ברמה הציבורית.

אבשלום וילן: אחת משתיים, אם אתה אומר שהמגרש הזה הוא בלתי אפשרי, צריך לסגור אותו ובני-יהודה ישחקו במקום אחר, בסדר.

אבשלום וילן: אם אתה מאשר אותו, בבקשה.

אבשלום וילן: מה אתם עושים?

אבשלום וילן: הרי אלה דברים שהם בלתי אפשריים.

אבשלום וילן: פורץ אוהד, שחששתם שיש לו כך ויש לו אחרת, והכול לגיטימי ואומרים שאין פה ויכוח על העובדות, גם אין ויכוח על האחריות, אבל בכל אופן התוצאה היא שכולם בסדר ומאמן קבוצה בליגת העל מוכה ועולם כמנהגו נוהג.

רוני בר-און: דווקא מהתיאור של יולזרי עולה תמונה, שאתם לא ממלאים את התפקיד שלכם.

רוני בר-און: אתם לא נמצאים שם משום דרכי שלום, אתם לא נמצאים שם כדי לפייס את הרוחות ולהפיס אותן.

רוני בר-און: אם אבי לוזון התגרה בכל היציע, לא הייתם צריכים להביא לזה שזה ייגמר באלימות פיסית.

רוני בר-און: אתה אומר שהיתה תקיפה קודם, לפחות תקיפה הדדית קודם, הייתם צריכים להרחיק אותו משם.

רוני בר-און: אני מאוד אוהב את אבי לוזון, מאוד מכבד את מה שהוא עושה לכדורגל.

רוני בר-און: אם לדעתכם הוא עבר עבירה של הפרת הסדר, התנהגות פרועה במקום ציבורי, הייתם צריכים למזער להרחיק אותו.

רוני בר-און: אתם מלווים אותו, ואתם מלווים אותו דרך הטריבונה, ואתם מושכים אש – או שאתם לא מכירים את הזירה, או שאתם מתייחסים באדישות לסיטואציה.

רוני בר-און: עכשיו אתה מספר לי את הסיפור שהוא יושב שם ומחזיק את הלב.

רוני בר-און: עזוב את זה, אתה לא קצין רפואה ראשי ואתה לא רופא במגרש, אתה אחראי לסדר במגרש.

רוני בר-און: אדם קרע את החולצה, הוא חשוד עליך שהוא חם מזג כשהוא מתפרע – אתם קצת מגינים על שיקול הדעת, המוטעה בעליל, של מפקד האזור, של מפקד הגזרה, שקיבל החלטה להשאיר אותו יושב שם והפקיד עליו שוטרת ואתם אומרים שעוד שבעה שוטרים הסתובבו.

רוני בר-און: אז הפרדוקס הרבה יותר גדול.

רוני בר-און: אם שבעה שוטרים הסתובבו סביבו ויהודי בן 60 עם חשד להתקף לב הצליח לרוץ חצי מגרש בשביל לתת מכה קטלנית כזאת לבחור בן 25, אז בוודאי שהערכת המצב שלכם היתה מוטעית.

נצ"מ ישראל אברבנאל: תדייק בעובדות.

נצ"מ ישראל אברבנאל: קודם כל, זה לא חצי מגרש, זה בדיוק עשרה מטרים מהמקום שהוא ישב.

רוני בר-און: והמכה לא מכה חזקה, והוא לא בן 60 אלא רק בן 59.

סנ"צ רפי יולזרי: אני מסכים עם חבר הכנסת בר-און.

סנ"צ רפי יולזרי: יכול להיות מצב שהיו שם 20 שוטרים וזה לא היה מונע את האירוע.

סנ"צ רפי יולזרי: יש כאן בעיה בהרכב של האנשים שיושבים בתא הכבוד.

רוני בר-און: לא נכון.

רוני בר-און: יש בעיה ברצון שלכם וביכולת שלכם.

רוני בר-און: תמצאו את כל האשמים בעולם, חוץ מכם.

סנ"צ רפי יולזרי: דבר שני, יש בעיה בהרתעה שיש לאנשים להיכנס למגרש הכדורגל.

סנ"צ רפי יולזרי: לראיה, הבאנו את אברהם שירזי לבית-משפט, הוא שוחרר בתנאים של הרחקה ל-60 ימים.

רוני בר-און: ערערתם על זה?

נצ"מ ישראל אברבנאל: כן, אבל זה לא התקבל.

נצ"מ ישראל אברבנאל: ביקשנו הרחקה ל-180 ימים.

רוני בר-און: הגשתם ערעור על החלטת בית-משפט שלום?

נצ"מ ישראל אברבנאל: אני לא יודע להגיד לך, אני אבדוק את זה.

אבשלום וילן: אורי שילה, סמנכ"ל ההתאחדות לכדורגל, מכים מאמן תוך כדי משחק.

אבשלום וילן: איפה בתי הדין שלכם?

אבשלום וילן: למה לא הפסקתם את המשחק?

רוני בר-און: זה לא בתי-דין.

אבשלום וילן: מדוע המערכת השיפוטית שלכם לא פעלה כיאות, למען יראו וייראו, כדי להפסיק את המקרה הזה?

עו"ד אורי שילה: בוא נעשה הפרדה בין שני דברים.

עו"ד אורי שילה: את שיקול הדעת של השופט אני לא בא להחליף ואני לא אעביר ביקורת.

עו"ד אורי שילה: יש איגוד שופטים, יש אנשים מקצועיים לזה.

רוני בר-און: מה אומר התקנון?

עו"ד אורי שילה: התקנון אומר שזה לשיקול דעת של השופט, תלוי באירוע.

עו"ד אורי שילה: אנחנו מסתמכים על דוח השופט בכל הנושא של בתי-הדין.

עו"ד אורי שילה: שמעתי הבוקר את חבר הכנסת וילן בגלי צה"ל, שניסו איכשהו להכניס את ההתאחדות לכדורגל, והוא אמר שצריך להיזהר, זה גוף וולונטרי, יש להם בתי-הדין שלהם.

עו"ד אורי שילה: זה נכון.

עו"ד אורי שילה: יש לנו בתי-דין, מחר אחר הצוהריים יתכנס בית-הדין, יש כתב אישום כרגע כנגד קבוצת בני-יהודה על אחריות שילוחית בגין התפרעות בלתי ספורטיבית של אוהד שהיה שם.

עו"ד אורי שילה: יבואו לבית-הדין, אני מניח שנציגי בני-יהודה ירצו להציג בפני בית-הדין את קלטת הווידיאו, את הטענות שלהם.

עו"ד אורי שילה: יחליט דיין בית-הדין האם הוא מקבל את זה, האם הוא עושה דיון נגדי וידון את כל הדנים בפרשה.

רוני בר-און: שמענו שהמשטרה נייטרלית, כולם אשמים חוץ ממנה.

רוני בר-און: עכשיו אנחנו מבינים שגם אתם נייטרליים, כולם אשמים חוץ מכם.

רוני בר-און: מה איגוד השופטים החליט לגבי השופט?

רוני בר-און: מאמן הוכה בתוך הזירה, נפל בתוך המגרש, האם ההחלטה של השופט התקבלה על-ידי איגוד השופטים כבסדר, לא להפסיק את המשחק?

עו"ד אורי שילה: אני לא יודע.

רוני בר-און: שלוש שנים וחצי אנחנו יושבים על העניינים של האלימות בכדורגל, אנחנו שומעים את כל התשובות כל פעם מחדש.

רוני בר-און: כבר מדברים בהנהלת הכנסת שצריך לבטל את ועדת החקירה הפרלמנטרית הזאת, אבל כל פעם מחדש יוצא אירוע שמצדיק את קיומה של הוועדה הזאת.

רוני בר-און: אני אומר לך, שהוועדה הזאת אף פעם לא תיסגר, אבל מה שכן ייסגר הוא הכדורגל.

רוני בר-און: אני מבטיח לך שאנחנו נסגור את הכדורגל.

רוני בר-און: אף אחד לא מוכן לקבל אחריות.

רוני בר-און: דמאיו המסכן הוא האחראי.

רוני בר-און: לא ההתאחדות אחראית, לא המשטרה אחראית, דמאיו אחראי.

רוני בר-און: אולי גיא לוזון אחראי, שהוא נתן הוראות לשחקנים ולא ראה שרצים אחריו?

רוני בר-און: איך אפשר לדבר כך?

משה דמאין: אם הכנסתם אדם לתוך תחומי המגרש, אם לקחתם עליו חזקה, פעם אחת לא שמעתם אותי אומר שעצרתם אותי, ואתם טוענים שזה מבחינה רפואית, יש רופא.

משה דמאין: פניתם אלי להביא לכם את הרופא שיבדוק אותו?

משה דמאין: הרופא יושב אצלי על הספסל, פניתם אלי?

משה דמאין: עמדתם ושפכתם עליו מים, זה נקרא התקף לב?

משה דמאין: זה נשמע תירוץ תלוש מהמציאות, זה כסת"ח להחלטה שגויה של מפקד הכוח.

משה דמאין: את המחיר אני אשלם מחר בוועדת המשמעת, על דבר שאני לא צריך לשלם עליו.

משה דמאין: הייתי הרבה פעמים בוועדת משמעת, כשהיינו אשמים בבני-יהודה, ביקשתי רחמים.

משה דמאין: מחר אני אבוא לוועדת המשמעת על דבר שלא עשיתי, ואין לי עליו אחריות, ואני אשלם מחר את המחיר.

משה דמאין: ההחלטה הפופוליסטית מחר תהיה להעניש את בני-יהודה, כי זה הדבר הכי קל.

משה דמאין: אני קורא לכם לצאת מפה בקריאה להתאחדות ולוועדת המשמעת, כי זאת תהיה מריחה.

משה דמאין: כפי שאמר רוני בר-און, אנחנו נחזור לכאן עוד פעם ועוד פעמיים ועוד שלוש.

משה דמאין: צריך לומר שהיתה פה פאשלה ואנשים אחרים צריכים לשלם את המחיר, ולא בני-יהודה.

משה דמאין: תודה.

אילן זילברשטיין: הבעיה העיקרית שאני רואה פה היא שיש הידרדרות ולא עושים דבר לעצור אותה.

אילן זילברשטיין: זרקו אבנים על אוהדי הפועל תל-אביב, זה עבר וזה הפך למנהג קבוע.

אילן זילברשטיין: גם עלינו זרקו אבנים לפני שבוע, וזה אפילו לא צוין בכלי התקשורת.

אילן זילברשטיין: עכשיו היכו את המאמן, זה מייד יהפוך לנורמה והכאת מאמן תהיה שגרה וגם על זה נעבור לסדר היום, עד שיכו שופט או שחלילה יקרה אסון גדול יותר, ואני לא רואה איפה שמים פה את הגבול.

אילן זילברשטיין: השאלה היא מתי נגיד שכבר עברו את הגבול ואי-אפשר עוד להמשיך כך, או להפסיק את מחזורי הליגה, או לסגור את המגרש בעקבות כל צעד חריג שעברו את הגבול.

גיא לוזון: אנשים יושבים כאן רגועים, מחייכים, הכול בסדר.

גיא לוזון: אני אישית באתי לעשות את העבודה שלי, ונפגעתי פיסית ותדמיתית.

גיא לוזון: כל אחד כאן מאשים את האחרים וזהו.

גיא לוזון: לבעיה של החוליגניות, של האלימות במדינה שלנו ובכדורגל בפרט, יש דוגמאות בעולם.

גיא לוזון: באנגלייה החוליגנים היו שיא השיאים, ושם המשטרה וההתאחדות לכדורגל האנגלית פעלו לבער את הנגע הזה.

גיא לוזון: עובדה שהיום לראות כדורגל באנגלייה זה תענוג, חוויה.

אבשלום וילן: אף אחד פה לא מחויך, אבל מטבע הדברים דנים בדברים בשקט יחסי.

אבשלום וילן: אני קובע, שמה שקרה פה לפני שבוע הוא כשל מערכתי, הוא כשל של משטרת ישראל שלא הצליחה למנוע את זה, למרות שהדברים היו ברורים.

רוני בר-און: היא הזמינה את זה.

אבשלום וילן: הוא כשל של ההתאחדות לכדורגל, שהשופט לא הפסיק את המשחק ברגע שנפגע המאמן.

אבשלום וילן: כל מה שאנחנו פה חוקקנו, להוריד את הגדרות, לקבוע עבירה פלילית חמורה לכול מי שנכנס למגרש – הדברים קרו ולא היתה תגובה.

אבשלום וילן: אנחנו לא מחליפים את ההתאחדות לכדורגל ולא את בתי-הדין שלה, אבל אם מחר אתם כהתאחדות לא תתייחסו בכל החומרה הראויה למקרה כזה, כאשר אלימות מגיעה אל תוך המגרש שמאמן מוכה בפניו ותעברו לסדר היום, אני לפחות אציע לחבריי לצאת בקריאה ברורה להתאחדות לכדורגל, לשרת החינוך, לשר לביטחון פנים, לא לפתוח בשנה הבאה את הליגות בכדורגל.

אבשלום וילן: אי-אפשר לעבור לסדר היום בדברים הללו.

אבשלום וילן: העובדה שקרה מה שקרה נקודתית, כל הדברים מובנים, אבל התוצאה היא בלתי אפשרית.

אבשלום וילן: אני מרגיש אחרי שלוש שנים וחצי, שחזרנו למשבצת הראשונה.

אבשלום וילן: לכן, אם לא תהיה פה התייחסות מאוד רצינית לפרשה, אני מציע לוועדה שזאת תהיה ההחלטה.

רוני בר-און: אני מצטרף להחלטה שלך, ואני מציע להוסיף לה פסקה אחת, שאם בית-הדין של ההתאחדות לכדורגל יתלה מחר את האשם היחיד והבלעדי בבני-יהודה, אני אראה גם בבית-הדין של ההתאחדות לכדורגל כבורח מנטילת אחריות.

אבשלום וילן: לגבי בית-הדין של הכדורגל אני לא כתובת.

אבשלום וילן: הוועדה מכירה את ההתאחדות לכדורגל, היא אחראית.

אבשלום וילן: זאת עמדתך, היא תפורסם ותכובד, אבל אנחנו ועדה ציבורית שעובדת אל מול הגופים הציבוריים, ואני לא מתערב בהליכים שיפוטיים של גוף וולונטרי.

אבשלום וילן: אין לי סמכות לומר מלה על בית-הדין של ההתאחדות לכדורגל.

אבשלום וילן: אני מכיר נציגי התאחדות של כדורגל, אני מכיר את נציגי משטרת ישראל, את הקבוצות.

רוני בר-און: אם הייתי שומע שמעמידים לדין גם את השופט על שלא קיים את הוראות התקנון, הייתי יודע שרוצים לעשות את זה, היו בודקים מה עשתה המשטרה, כמו שאנחנו בדקנו.

רוני בר-און: מחר יגידו שעשו כך ואחרת, ויורידו לבני-יהודה את הראש.

רוני בר-און: הרי אנחנו כבר היינו בסרט הזה.

אבשלום וילן: יש פה נציג של איגוד השופטים?

עו"ד אורי שילה: לא, הוא לא הוזמן.

קריאה: הוא הוזמן ולא טרח להגיע.

עו"ד רותם קמר: אני מהמחלקה המשפטית של ההתאחדות לכדורגל.

עו"ד רותם קמר: לפי מיטב ידיעתי, השופט הושעה מייד אחרי המשחק הזה.

רוני בר-און: לכמה?

עו"ד רותם קמר: אני לא יודע בדיוק.

עו"ד רותם קמר: לאחר מכן הוחלט שתהיה ועדת משמעת פנימית של האיחוד.

אבשלום וילן: הוועדה רואה בחומרה רבה את העימות, ששם ללעג ולקלס ולפלסתר את כל העבודה שנעשתה בשנים האחרונות.

אבשלום וילן: אנחנו פונים להתאחדות לכדורגל לפעול בתקיפות הראויה להסיק את כל המסקנות המתבקשות כלפי מה שקרה, ואם לא נראה שהתוצאות אכן מבוצעות אנחנו נפנה לשרת החינוך ולהתאחדות לכדורגל לא לחדש את משחקי הליגה בשנה הבאה, עד אשר הדברים האלה יטופלו עד תום.

אבשלום וילן: אני פונה גם למשטרת ישראל להפיק את כל הלקחים.

אבשלום וילן: אני בהחלט מעריך את זה שלקחת עליך את האחריות, אבל אני יודע שהאחריות איננה רק להצלחות, היא גם לכישלונות.

אבשלום וילן: היה פה במפורש כישלון.

אבשלום וילן: צודק חבר הכנסת בר-און בעובדה שכל ההסברים לא מסבירים את התופעה איך לאחר שהיתה אלימות ביציע הכבוד לא השתלטתם על הסיטואציה.

אבשלום וילן: היה פה כשל, ואין ספק שהיה כישלון מהתחלה ועד הסוף.

אבשלום וילן: אסור שדברים כאלה יקרו.

אבשלום וילן: בדיוני החקיקה אמרנו, שאם ייכנס מישהו למגרש, תהיה הענשה כל כך כבדה למען יראו וייראו, שאיש לא יעז יותר.

עו"ד אורי שילה: בית-המשפט קבע 60 יום, אז אומרים שזאת ההתאחדות לכדורגל.

רוני בר-און: כולם אשמים, כולל בית-המשפט.

אבשלום וילן: זה הסיכום שלנו.

אבשלום וילן: אין טעם לקיים כדורגל אם אנשים ברמות הללו מכים זה את זה.

אבשלום וילן: לא ראיתי שזה קורה בכדורסל ולא במקומות אחרים.

אבשלום וילן: נכון, היו מדינות עם אלימות יותר קשה והשתלטו.

משה דמאין: תשאל מי עומד לדין, אם אבי לוזון גם עומד לדין, אם מישהו עומד לדין חוץ מבני-יהודה.

משה דמאין: אף אחד.

אבשלום וילן: אני לוקח מה שאמרת בהתחלה, שבין בני-יהודה למכבי פתח-תקווה אין מתיחות.

סנ"צ זאב גוטמן: בנושא של איסור כניסה לכר הדשא כעבירה פלילית – כבר שנה התקנות לא נחתמו.

סנ"צ זאב גוטמן: בשבוע שעבר היה אמור להיות דיון באחת הוועדות בכנסת כדי לחתום על התקנות האלה, הדיון התבטל.

סנ"צ זאב גוטמן: אם אנחנו רוצים להיכנס בצורה טובה לעונה הקרובה, צריך לקיים את הדיון הזה.

אבשלום וילן: אנחנו נדאג שהתקנות ייחתמו עוד במושב הקיץ של הכנסת.

אבשלום וילן: התפרעות בתום משחק בין הפועל עפולה לעירוני אום אל-פאחם

אבשלום וילן: הסעיף השלישי הוא המקרה שקרה שלשום במשחק, בין אום אל-פאחם לעפולה.

אבשלום וילן: אני מבין שנציגי אום אל-פאחם הגיעו ונציגי עפולה לא הגיעו.

אבשלום וילן: האם יש פה מישהו ממשטרת ישראל שנכח באירוע במשחק?

סנ”צ ג’מאל חרכוש: אני מפקד משטרת עפולה, קיבלתי דיווח על מה שהיה.

סנ”צ ג’מאל חרכוש: ידענו שזה משחק רגיש, שהיה בעפולה.

עו"ד מוחמד ג'ברין: לבקשת מנהלת הוועדה והעוזר הפרלמנטרי שלך, ערכנו את הקלטת של המשחק כדי שלא להראות משחק שלם של כדורגל.

עו"ד מוחמד ג'ברין: אני מאוד מצר על ההזמנה שאנחנו קיבלנו.

עו"ד מוחמד ג'ברין: ההזמנה הזאת היא הזמנה מעוותת, מאחר שהסעיף על סדר יומה של הוועדה הופיע "התפרעות שחקני ואוהדי אום אל-פאחם בתום משחק עם הפועל עפולה", והשאלה היא על סמך מה הוועדה קובעת עובדה, ששחקני ואוהדי עירוני אום אל-פאחם הם אלה שהתפרעו.

אבשלום וילן: אנחנו נשנה את הניסוח.

אבשלום וילן: אבל אנחנו לא בבית-משפט, אנחנו ועדה ציבורית של הכנסת.

אבשלום וילן: היתה פה טעות, אבל אנחנו לא מחפשים את הממד המשפטי.

עו"ד מוחמד ג'ברין: בטרם המשחק הזה, מדובר כאן בתקופה של כמה חודשים לפני, אנשי הפועל עפולה ניהלו מסע הכפשה והסתה שיטתית, מדי שבוע ימים, בפרסום בעיתונות המקומית והאזורית של האזור שלנו, בכתבות שונות, החל ב-31 בינואר 2004.

עו"ד מוחמד ג'ברין: החלו להכין את האווירה למשחק הזה, שהוא מבחינתנו כקבוצה לא שינה לנו כלום, כי אנחנו לא קבוצה שמתיימרת לעלות ליגה.

אבשלום וילן: והם?

עו"ד מוחמד ג'ברין: הם בוודאי בתחרות על עלייה עם קבוצה אחרת מאום אל-פאחם.

אבשלום וילן: מה היתה התוצאה במשחק?

עו"ד מוחמד ג'ברין: הם ניצחו 1:0.

אבשלום וילן: מה היתה התלונה שהוגשה למשטרה?

סנ”צ ג’מאל חרכוש: הוגשו כמה תלונות למשטרה לאחר המשחק, בגין גרימות נזק, ואחת מהן בגין תקיפה.

אבשלום וילן: מי גרם נזק למי?

סנ”צ ג’מאל חרכוש: אנשי עפולה התלוננו שאנשי אום אל-פאחם תקפו וגרמו נזק.

ג'מאל זחאלקה: אתה עצרת עשרות אנשים באום אל-פאחם.

סנ”צ ג’מאל חרכוש: אני עצרתי עשרות אנשים?

עו"ד מוחמד ג'ברין: אני מציג לך תמונה של גרפיטי שצוירה מבעוד מועד על קירות המגרש עצמו, בנוסף לאותן כרזות שמייד נראה במגרש על הגדרות.

עו"ד מוחמד ג'ברין: אגב, אלה האוהדים של עפולה.

עו"ד מוחמד ג'ברין: גם כל מה שתראו בקלטת זה מהצד של אוהדי עפולה.

עו"ד מוחמד ג'ברין: לפני שהמשחק החל הגיעו אנשי אום אל-פאחם למגרש והם התקבלו שם בקבלת פנים מאוד חמימה.

עו"ד מוחמד ג'ברין: מוחמד ג'בארין הוא מזכיר בית-ספר בחטיבת ביניים באום אל-פאחם, מגדל דורות גם של תלמידים וגם של חניכים, שחלקם הפכו להיות בעלי תפקידים חשובים, וגם של שחקני כדורגל שאני אחד מהם, ואני גאה בזה.

עו"ד מוחמד ג'ברין: יושב-ראש הקבוצה, דני אסולין, פנה אליו, ברגע הראשון שהוא נכנס ואמר לו: אתה "חמאס", אתה ג'יהאד אסלאמי.

עו"ד מוחמד ג'ברין: ג'בארין מוחמד פנה למאמן של הפועל עפולה, שהיה שחקן של הפועל אום אל-פאחם, ואמר לו: כך מקבלים אותי?

עו"ד מוחמד ג'ברין: אתה הרי מכיר אותי.

עו"ד מוחמד ג'ברין: ומאמן הפועל עפולה אמר לו: לך, לך.

עו"ד מוחמד ג'ברין: ואני לא רוצה להמשיך.

אבשלום וילן: זאת היתה קבלת הפנים.

עו"ד מוחמד ג'ברין: (צופים בסרט) במהלך המשחק, עד הדקה ה-35 המשחק הזה התנהל בצורה ספורטיבית לחלוטין והתוצאה היתה 0:0.

עו"ד מוחמד ג'ברין: למשטרה לא היתה תעסוקה, מלבד מה שהיו צריכים לעשות לפני המשחק, שלא הורידו את אותם שלטים ואותן כרזות ואותן קריאות גנאי שלא הצליחו לסתום את הפיות שם.

עו"ד מוחמד ג'ברין: בדקה ה-35 נפצע שחקן במהלך רגיל של כדורגל, שחקן של קבוצת עירוני אום אל-פאחם.

עו"ד מוחמד ג'ברין: האלונקאי של עפולה בא לקחת את האדם הזה, שם אותו על האלונקה.

עו"ד מוחמד ג'ברין: כשהגיעו לקו הרוחב של המגרש, הוא זרק אותו.

עו"ד מוחמד ג'ברין: מי שראה את זה היה השופט.

עו"ד מוחמד ג'ברין: סליחה שאני אומר, אבל את הכלב שהיה על האלונקה צריך לזרוק.

עו"ד מוחמד ג'ברין: השופט שאל מה הם עושים.

עו"ד מוחמד ג'ברין: קו הרוחב שאנחנו מתכוונים אליו הוא קו הרוחב שנמצא ליד הקו של עפולה, כי שם ישבו שני השחקנים של הקבוצות.

עו"ד מוחמד ג'ברין: התנועה הזאת לוותה בתנועות כלפי אותו אלונקאי לאות שמשבחים אותו.

עו"ד מוחמד ג'ברין: השופט היה ליד השער.

עו"ד מוחמד ג'ברין: הוא עזב את האזור הזה והלך לאזור השני.

עו"ד מוחמד ג'ברין: שני שחקנים של עפולה עומדים ליד השוער של הקבוצה שלנו, ואחד מהם מעניק אגרוף לשפה העליונה של אותו שוער.

עו"ד מוחמד ג'ברין: השוער משתרע על הדשא.

עו"ד מוחמד ג'ברין: עד הדקה הזאת אף אחד מאום אל-פאחם לא פתח את הפה.

עו"ד מוחמד ג'ברין: השופט לא היה באזור, השוטר ראה את מה שקורה.

עו"ד מוחמד ג'ברין: אף אחד לא הגיב.

עו"ד מוחמד ג'ברין: ברגע זה השופט מחליט להפסיק את המשחק, לא בגלל המהומות של השחקנים מול אל-פאחם, למשך 15 דקות.

עו"ד מוחמד ג'ברין: הוא נכנס לחדר ההלבשה והודיע לראשי הקבוצות שהמשחק הזה מופסק בגלל האווירה וההתפרעות של אנשי עפולה.

עו"ד מוחמד ג'ברין: רבע שעה לאחר מכן הוא נכנס למגרש, מחדש את המשחק והמשחק הזה מתנהל עד הדקה ה-90 ללא שום תקלות.

אבשלום וילן: מה עם השוער?

עו"ד מוחמד ג'ברין: הוא התאושש לאחר עשר דקות של טיפול.

אבשלום וילן: ומה עם השחקן שנלקח החוצה?

עו"ד מוחמד ג'ברין: גם הוא התאושש.

עו"ד מוחמד ג'ברין: הם המשיכו לשחק.

אבשלום וילן: מתי עפולה הכניסו את הגול?

עו"ד מוחמד ג'ברין: בתחילת המחצית השנייה, בדקה השלישית למחצית השנייה.

עו"ד מוחמד ג'ברין: בסוף המשחק רואים את אנשי עפולה מיידים אבנים.

עו"ד מוחמד ג'ברין: בתום המשחק נשרקה שריקת הסיום, האוהדים של אום אל-פאחם כאשר הם יוצאים מהמגרש והשחקנים של אום אל-פאחם שמנסים להגיע ממרכז המגרש הזה עד לחדרי ההלבשה, שנמצאים בקצה הימני למעלה, היו צריכים לעבור בסמוך לאותה גדר שמפרידה בין המגרש לבין אוהדי עפולה.

עו"ד מוחמד ג'ברין: כשהם הגיעו לשם התחילה כל המהומה.

עו"ד מוחמד ג'ברין: המגרש הזה הוא מגרש ששיחקו בו כדורגל 90 דקות, אין שום אבן שנמצאת על כר הדשא.

עו"ד מוחמד ג'ברין: בתום המשחק כר הדשא הפך להיות מחצבה.

עו"ד מוחמד ג'ברין: מאיפה הגיעו האבנים?

עו"ד מוחמד ג'ברין: יכול להיות שיש מקום בגוף שלהם שהם עושים שם אבנים.

עו"ד מוחמד ג'ברין: פתאום יש מטר של אבנים על המגרש.

עו"ד מוחמד ג'ברין: אני אומר באחריות מלאה – אם תקלל אותי, אני לא אגיב?

עו"ד מוחמד ג'ברין: אני אגיב.

עו"ד מוחמד ג'ברין: אבל כל האוהדים של אום אל-פאחם לא היו שם.

עו"ד מוחמד ג'ברין: יתרה מזאת, אני אביא כאן ציטוטים של מפקד משטרת עפולה, מר ג’מאל חרכוש, שהוא נמצא פה ויכול לאשר.

עו"ד מוחמד ג'ברין: הציטוט הוא מ"ידיעות אחרונות": "המשחק נגמר ללא שום בעיות מבחינת המשטרה".

סנ”צ ג’מאל חרכוש: מה שקורה בכר הדשא ב-90 דקות הוא לא עניינה של משטרת ישראל.

עו"ד מוחמד ג'ברין: והוא ממשיך ואומר: "כשיצאו אוהדי שתי הקבוצות, החלו זריקות אבנים לכיוון חדרי ההלבשה".

עו"ד מוחמד ג'ברין: ראשית, חדרי ההלבשה נמצאים בקצה הצפוני, ואוהדי אום אל-פאחם ישבו ביציע הזה.

עו"ד מוחמד ג'ברין: תאר לעצמך אדם שיש לו היכולת הזאת לזרוק אבן מפה ועד חדר ההלבשה.

סנ”צ ג’מאל חרכוש: זה מרחק של 100 מטרים.

עו"ד מוחמד ג'ברין: יותר מ-100 מטרים.

עו"ד מוחמד ג'ברין: ועוד אמרת: "יש לנו מספר חשודים ואנחנו נעצור מספר אוהדים.

עו"ד מוחמד ג'ברין: יש לנו גם את שמות השחקנים שגרמו לפרובוקציות".

עו"ד מוחמד ג'ברין: מפיך לא נאמר ששחקנים יידו אבנים.

עו"ד מוחמד ג'ברין: "הם יטופלו, ובהמשך נעביר את החומר להתאחדות".

סנ”צ ג’מאל חרכוש: מה פסול בציטוט הזה?

עו"ד מוחמד ג'ברין: אם אני עכשיו מקבל אישור לדברים שמפקד תחנת משטרת עפולה אומר לגבי השחקנים, שהשחקנים בסך הכול עשו פרובוקציות, למה היום אני צריך להגיע מנצרת כשאני מייצג שלושה שחקנים צעירים, בני 22 ו-20, חלקם סטודנטים באוניברסיטה, שעצורים היום בחשד ליידוי אבנים, כשאתה וכוח השיטור שהיה שם אחראים עליהם?

עו"ד מוחמד ג'ברין: אתה וממשטרה חיכיתם מיום שבת עד אתמול ב-12:00 בלילה בכדי לפרוץ לבתיהם של שחקנים ולקחת אותם אתמול לחקירה ב-02:00 בלילה.

עו"ד מוחמד ג'ברין: הייתם שם, ראיתם את מה שהיה ולא עשיתם כלום.

עו"ד מוחמד ג'ברין: חשתם את הדבר מהרגע הראשון, ולא עשיתם כלום.

עו"ד מוחמד ג'ברין: גם אלה שיידו אבנים, גם אם היו מהצד שלנו, למה לא עצרתם אותם באותו רגע?

עו"ד מוחמד ג'ברין: מלבד זה, יושב-ראש הפועל עפולה, דני אסולין, הוציא מכתב לשרת החינוך, ליושב-ראש ההתאחדות, למפכ"ל המשטרה, ומספר להם על מה שהתרחש: רק בנס מישהו לא נהרג.

עו"ד מוחמד ג'ברין: הוא טוען שהאוהדים הם לא אוהדי עירוני אום אל-פאחם, אלא אוהדי הפועל אום אל-פאחם.

עו"ד מוחמד ג'ברין: אני מסתכל על הכותרת של "ידיעות אחרונות", ושם מדובר על "התפרעות המונית של אוהדי עירוני אום אל-פאחם".

עו"ד מוחמד ג'ברין: איפה הייתם כשראיתם את הכתוב פה?

עו"ד מוחמד ג'ברין: תסתכל על הכרזות במגרש, איפה הייתם?

עו"ד מוחמד ג'ברין: איפה הייתם כשמישהו מאצלנו נפגע?

עו"ד מוחמד אכבריה: הגעתי לכאן לאור כל מה שהתרחש בימים האחרונים.

עו"ד מוחמד אכבריה: כל הזמן אום אל-פאחם בכותרות, כאילו שאום אל-פאחם היא מקור טרור.

עו"ד מוחמד אכבריה: בכל אירוע אום אל-פאחם מלווה, כאילו שמדובר באנשי טרור, בחוליגנים שעושים בעיות.

עו"ד מוחמד אכבריה: אפילו במשחק כדורגל מכניסים פוליטיקה.

עו"ד מוחמד אכבריה: את העניין הזה אנחנו כל הזמן חיים, ומר חרכוש יכול להעיד שאצלנו באום אל-פאחם יש שכנות טובה, אנחנו מתייחסים בכבוד מלא לכול האנשים שמגיעים אלינו, גם מהמגזר היהודי וגם מהמגזר הדרוזי.

עו"ד מוחמד אכבריה: גם עפולה עצמם היו אצלנו לפחות שלוש פעמים במגרש העירוני והם התקבלו בכבוד.

עו"ד מוחמד אכבריה: אפילו קריאת גנאי אחת לא היתה.

עו"ד מוחמד אכבריה: נכון, הם מתמודדים על המקום הראשון, סחתיין, שיעלו ליגה, אבל שיעלו במסגרת משחק כדורגל נטו.

עו"ד מוחמד אכבריה: שלא ייתפסו עכשיו כותרות, כאילו שתושבי אום אל-פאחם הם אנשי טרור.

עו"ד מוחמד אכבריה: מה הקשר בין אום אל-פאחם לחמאס?

עו"ד מוחמד אכבריה: מה הקשר בין אום אל-פאחם לג'יהאד?

עו"ד מוחמד אכבריה: למה צריך להעלות כל הזמן בכותרות את אום אל-פאחם עם מחבלים ועם דברים כאלה?

עו"ד מוחמד אכבריה: לדעתי למשטרה היתה יד בחימום האווירה.

עו"ד מוחמד אכבריה: המשטרה לא עשתה מספיק לפני המשחק, במהלך המשחק וגם אחרי המשחק, מה עוד שהמשטרה גם המשיכה את זה ועצרה בחצות שלושה שחקנים, לאחר שלושה ימים של המשחק.

עו"ד מוחמד אכבריה: המשחק הסתיים בשבת, למה צריך לעצור בשעה 12:00 בלילה את השחקנים?

עו"ד מוחמד אכבריה: אפשר להזמין אותם בקלות בטלפון.

עו"ד מוחמד אכבריה: המשטרה לא עושה מספיק בעניין הזה.

עו"ד מוחמד אכבריה: אום אל-פאחם תמיד אומרת אהלן וסהלן לכול התושבים ולכל האנשים שבאים.

סנ”צ ג’מאל חרכוש: הבוקר קיבלתי מכתב מההנהלה שלכם, שמשגעים את המשטרה, שהמשטרה עשתה את עבודתה נאמנה, שהמשטרה בסדר, שבזכות המשטרה לא קרה אסון.

סנ”צ ג’מאל חרכוש: המעצרים בוצעו אתמול, ובהוראה שלי הם לא בוצעו שלשום ולא בשבת, כי רציתי לעשות עוד בדיקה ועוד בדיקה, שלא לעשות עוול לאף אחד.

סנ”צ ג’מאל חרכוש: הצילומים מראים בצורה חד-משמעית את שחקן מספר X כשמשהו בידו.

סנ”צ ג’מאל חרכוש: מה גרם לו להרים את האבן או את הבקבוק או את הנייר?

סנ”צ ג’מאל חרכוש: אני אחרון האנשים שאבוא לקפח קבוצה זאת או אחרת.

סנ”צ ג’מאל חרכוש: דחיתי את המעצרים ביומיים, למרות הלחץ שהיה למה אנחנו לא עוצרים.

סנ”צ ג’מאל חרכוש: אפילו מההנהלה שלך אמרו: חבל שלא עצרת שניים-שלושה מאום אל-פאחם ושניים-שלושה מעפולה באותו יום של המשחק.

עזמי בשארה: כמה עצרת מעפולה?

סנ”צ ג’מאל חרכוש: עוד לא סיימתי את החקירה.

סנ”צ ג’מאל חרכוש: היום אני שמח על דבר אחד, על התמונות, על הצילומים ועל תלונות.

סנ”צ ג’מאל חרכוש: כאשר היו אצלי היום במשרד מאום אל-פאחם, אחד האנשים במשרד אמר לי שהוא הותקף על-ידי X.

סנ”צ ג’מאל חרכוש: אמרתי לו שיגיש תלונה, והוא השיב שהוא לא רוצה להגיש תלונה.

עזמי בשארה: השוטרים שלך במגרש לא מצאו לנכון לעצור אף אחד מעפולה?

עזמי בשארה: זריקות אבנים, קריאות נאצה.

עו"ד מוחמד ג'ברין: אני מראה לך בחור, שעצור היום, כשהוא מלווה על-ידי שוטר כל הזמן.

עו"ד מוחמד ג'ברין: הוא עצור.

סנ”צ ג’מאל חרכוש: אתה מייצג את קבוצת אום אל-פאחם, אני מייצג את הסדר בשני הצדדים יחד.

סנ”צ ג’מאל חרכוש: תשאל את ההנהלה שלך, שהיתה אצלי במשרד היום, מה אמרתי להם ומה אמרו לי.

סנ”צ ג’מאל חרכוש: אין לי כל בעיה, המאמן שלכם יכול לדבר.

סנ”צ ג’מאל חרכוש: נקודה אחת חשובה לי, שאתה רוצה להפוך את הקערה שהמשטרה אשמה בזה, אבל רק בזכות המשטרה התוצאה היתה כמו שהיתה.

עזמי בשארה: אני מוכן להכיר שהמשטרה מנעה אסון, אבל איזה אסון היא מנעה?

סנ”צ ג’מאל חרכוש: בין שני אוהדים.

סנ”צ ג’מאל חרכוש: מהתחלה עד הסוף עשינו גדר חיה.

עזמי בשארה: כלומר, היה איום הדדי?

סנ”צ ג’מאל חרכוש: נכון.

עזמי בשארה: למה חלק אחד מהמאוימים פה מתלונן?

סנ”צ ג’מאל חרכוש: על-פי תלונות, אדוני.

עזמי בשארה: זה לא עניין אזרחי, זה עניין פלילי, לא צריך תלונות.

עזמי בשארה: המשטרה יושבת שם ורואה.

אחמד ג'ברין: כתבתי מכתב בשבח המפקד שהיה במגרש, כי הוא שמר עלינו מהאבנים ומהקללות.

עזמי בשארה: כלומר, הם כל כך היו מאוימים.

אחמד ג'ברין: הוא אמר לאחת השוטרות: כל הזמן תלכי בקו של המאמן, ואתם הספסל תשבו בספסל.

אחמד טיבי: אני אומנם לא הייתי במשחק.

אחמד טיבי: התקשרו אלי מהנהלת הקבוצה.

אחמד טיבי: אני מכיר את המגרש הזה לפני ולפנים, מזה 25 שנים.

אחמד טיבי: גם שיחקתי שם ובכל פעם שהקבוצה שלי היתה מגיעה לשם היא היתה סופגת מכות וחוזרת הביתה.

אחמד טיבי: ידוע שבעפולה קבוצות כאלה חוזרות בטראומה.

אחמד טיבי: אבל נניח שהם התחילו עם התנהגות טובה.

אחמד טיבי: אני שחקן כדורגל בעבר ואוהד בהווה, אני לא מכיר אירוע שמשטרת ישראל מגיעה בחצות הלילה הביתה כדי לעצור שחקנים.

סנ”צ ג’מאל חרכוש: תדייק, זה היה בשעה 22:00.

אחמד טיבי: ההערה שלך במקום.

אחמד טיבי: אנחנו היינו פה עכשיו, ראינו מישהו נותן אגרוף למאמן קבוצת כדורגל ואף אחד עוד לא עצר אותו.

אחמד טיבי: המשטרה באה אליו הביתה?

אחמד טיבי: רואים שהוא נותן אגרוף לגיא לוזון.

אבשלום וילן: הגישו נגדו תלונה.

אחמד טיבי: הגישו תלונה, אבל לא הלכו אליו הביתה, לא עצרו אותו במקום.

סנ”צ ג’מאל חרכוש: אמרתי למה זה נעשה כך, כי לא רציתי לעשות עוול לאף אחד.

אחמד טיבי: לשחקנים או למאמנים או לחברי הנהלה אפשר לשלוח הודעות טלפוניות, הודעות בכתב, שהם מוזמנים לחקירה, ולא לפרוץ לתוך בתים של שחקנים, שלפי ההודעה שלך עשו פרובוקציות במקרה המקסימלי.

אחמד טיבי: ראיתי כאן בתמונה דגלים וסיסמאות ששולחות את אום אל-פאחם לגיהנום, וראינו את ההתנהגות של הצד השני.

אחמד טיבי: אין ספק שיש כאן ניסיון של איפה ואיפה ביחס בין שתי הקבוצות.

אחמד טיבי: יכול להיות שהאנשים האלה לא רצו להגיש תלונה, הם עשו טעות שלא הגישו תלונות.

אחמד טיבי: אפשר להגיש 20 תלונות על 20 אנשים מעפולה שהתפרעו.

אחמד טיבי: הם עשו טעות שלא הגישו תלונה, ואתם צריכים להגיש תלונה ספציפית על כל אחד.

אחמד טיבי: אבל על מה עצרתם שחקנים?

עזמי בשארה: אדוני סגן הניצב, חובת ההוכחה בדרך-כלל במקרה כזה היא על הקבוצה המארחת.

עזמי בשארה: אנחנו מדברים על קבוצה ערבית בעיר, ואנחנו יודעים מה התדמית של אום אל-פאחם.

עזמי בשארה: מקבלים אותה עם "ברוך הבא לגיהנום" וכולי.

עזמי בשארה: ברור לך שהם היו כל כך מאוימים, עד כדי כך שאום אל-פאחם הודתה למשטרה.

עזמי בשארה: כנראה שמישהו גרם להם פחד.

עזמי בשארה: היו פרובוקציות וצעקות, וחלק מהן צעקות גנאי גזעניות, וזריקות אבנים ומכות.

עזמי בשארה: זרקו מישהו מהאלונקה, ראינו.

עזמי בשארה: היו אגרופים וכולי, ואף אחד לא נעצר כאשר אפשר לעצור "על חם" ובמקום.

עזמי בשארה: אפשר גם לתעד, אפשר גם לרשום במקום.

עזמי בשארה: הם הרוב ואלה המיעוט שהגיעו, אני לא מאמין שמאה אוהדים יתקיפו עיר.

עזמי בשארה: יש הוכחות שהם המאיימים, ובסופו של דבר התוצאה היא מעצר של שחקנים מאום אל-פאחם?

עזמי בשארה: אי-אפשר כך, באמת.

עזמי בשארה: לדעתי צריך שהסיפור הזה יסתיים מייד.

עזמי בשארה: אני מציע שיושב-ראש הוועדה אישית יעקוב אחרי הנושא הזה של חקירת האנשים מעפולה ומיצוי הדין.

אחמד טיבי: אנחנו הבנו שלא היו תלונות.

אחמד טיבי: אני שומע עכשיו שיש תלונה נגד עמוס חידאל, שפצע שחקן מאום אל-פאחם.

אחמד טיבי: האם זה נכון אינפורמטיבית?

סנ”צ ג’מאל חרכוש: אם יש תלונה אחרי שיצאתי מתחנת עפולה, אני לא יודע.

סנ”צ ג’מאל חרכוש: עד שיצאתי מתחנת עפולה לא היתה תלונה.

ג'מאל זחאלקה: אחריות המשטרה לפני תחילת המשחק היא להסיר כתובות נאצה, אם יש כאלה.

ג'מאל זחאלקה: במשחק הזה היו כאלה.

ג'מאל זחאלקה: אם יש סיסמאות "מוות לערבים" או כל מיני דברים שהם לא עניין של חופש ביטוי - - -

סנ”צ ג’מאל חרכוש: השאלה היא של מי האחריות מבחינה חוקית.

סנ”צ ג’מאל חרכוש: הדברים לא נכונים.

ג'מאל זחאלקה: אני אפילו מוכן ללכת לקראת המשטרה ולהגיד שהמשטרה לא תסיר בעצמה, אלא תבקש מהנהלת הקבוצה שיוסרו סיסמאות כאלה, בשביל לא לעורר מהומה.

ג'מאל זחאלקה: אבל זאת אחריות.

ג'מאל זחאלקה: שחקן שמגיע לקבוצה לשחק ומתקבל גם בקריאות וגם בסיסמאות – אם המשטרה שותקת על סיסמאות כאלה, סימן שהיא מסכימה להם או שהיא אומרת שזה מותר.

ג'מאל זחאלקה: מה שלא מוסר הוא מותר.

ג'מאל זחאלקה: חשוב לציין את הקבוצה הזאת, ששלוש פעמים הגיעה לעפולה, ואני יודע שבאום אל-פאחם מעולם לא שמענו על התפרעות בבית שלה, האם יתפרעו בחוץ?

ג'מאל זחאלקה: סימן שהיתה פרובוקציה כאן.

ג'מאל זחאלקה: אני מכיר את הקבוצה הזאת ואת ההנהלה שלה, ואני בעד זה שאנשים שאכן עשו דברים ייענשו.

ג'מאל זחאלקה: אבל לפי מה שראינו בווידיאו, צריך לעצור עשרות אנשים מעפולה.

ג'מאל זחאלקה: אז האיפה והאיפה תיגמר.

ג'מאל זחאלקה: אי-אפשר לשחק באיפה ואיפה בנושא הזה, זה יגרום לתסיסה גדולה מאוד ולכעס עצום.

ג'מאל זחאלקה: אתמול בשעה 11:30 בלילה קיבלתי עשרה טלפונים מאום אל-פאחם, עשר דקות אחרי שהאנשים יצאו.

ג'מאל זחאלקה: יש תסיסה, אנשים אמרו שהם היו הקורבן והם נעצרים.

ג'מאל זחאלקה: זאת הרגשה לא נוחה, וזה מה שאומרים כל האנשים ברחוב.

עו"ד אורי שילה: אני לא בית-דין ואני לא בית-המשפט ואני גם לא הייתי שם במגרש, אבל כשאנחנו בהתאחדות לכדורגל באים לדון בדברים, אנחנו מסתמכים על דוח שופט, כמו שמשטרה מסתמכת על דוח שוטר.

עו"ד אורי שילה: אני לא קובע שאלה העובדות, את זה בית-הדין יקבע מחר, קבוצת אום אל-פאחם עומדת לדין בהסתמך על דוח השופט.

עו"ד אורי שילה: אני רוצה לקרוא כמה שורות מדוח השופט, לירן וקסברג, שהוא שופט ליגת העל: "לאחר סיום המשחק, בהיותי בחדר ההלבשה, הבחנתי מבעד לחלונות במספר אוהדי אום אל-פאחם, שטיפסו על גדר המגרש והשליכו אבנים לכיוון חדרי ההלבשה של הפועל עפולה ולעבר יציע אוהדי הפועל עפולה.

עו"ד אורי שילה: בנוסף אני ועוזרי הבחנו במספר שחקני עירוני אום אל-פאחם, אשר בעת עזיבתם את המגרש דרך כר הדשא השליכו אבנים לכיוון חדרי ההלבשה של שחקני אום אל-פאחם".

עו"ד אורי שילה: אני לא הייתי שם.

עו"ד אורי שילה: יכול להיות שיש ראיות שיביאו מחר לבית-הדין, יכול להיות שבית-הדין יחליט מחר להרחיב את הדברים.

עו"ד אורי שילה: אבל כרגע זה דוח השיפוט של שופט מליגת העל, ומחר הקבוצה עומדת לדין.

אבשלום וילן: סנ"צ חרכוש, האם יש עדיין שחקנים עצורים בפרשה?

סנ”צ ג’מאל חרכוש: יש שלושה שחקנים שהובאו לבית-משפט היום ומעצרם הוארך ב-48 שעות מהיום.

סנ”צ ג’מאל חרכוש: מחר תיעשה הערכת מצב לגבי המשך החקירה.

סנ”צ ג’מאל חרכוש: המעצר היה בנימוקים שהחקירה לא נסתיימה.

סנ”צ ג’מאל חרכוש: אין לנו כוונה להחזיק עצור אפילו דקה אחת מעל הצורך.

אבשלום וילן: אני פונה אליך כעצה פרלמנטרית.

אבשלום וילן: מדובר פה בשחקני כדורגל, סטודנטים וכולי.

אבשלום וילן: אני לא אגיד לך איך לחקור וכמה לחקור, אבל אני פונה אליך בשם הוועדה שתסיימו את החקירה כמה יותר מהר שאתם יכולים.

אבשלום וילן: נראה לי שמבחינה ציבורית, כדי להרגיע את המצב, בלי לפגוע בחקירה כמובן, ככל שתשחרר אותם יותר מהר אני מניח שזה ישפר את האווירה ויאפשר לדון בנושא.

אבשלום וילן: אני פונה להתאחדות לכדורגל.

אבשלום וילן: יש דוח שופט, יביאו מחר סרט וידיאו וכולי.

אבשלום וילן: אני מבקש לבדוק את הנושא הזה עד תום.

אבשלום וילן: אני לא יודע מה יהיה בבית-הדין מחר, אבל לפעמים יש לכם דרכים שאחרי זה אתם פותחים בחקירה שלכם, עם עובדות שלכם.

אבשלום וילן: יש חקירת משטרה.

אבשלום וילן: אני מבקש שהוועדה, בגמר הבדיקה שלכם, תקבל את הממצאים.

אבשלום וילן: אני מניח שזה ייקח שבועיים-שלושה, לא מעבר לכך.

אבשלום וילן: ברמה הכללית, לא נמצא פה שופט המשחק וגם לא שופט ליגת העל.

אבשלום וילן: אורי שילה, עשינו ביחד קמפיינים נגד הגזענות ונגד כל ההערות המכוערות האלה, וזה בהחלט בסמכותו של שופט אם בהגעה למגרש נאמרים דברים כאלה ואחרים בהחלט לפעול וגם לציין את זה בדוח וגם להעניש קבוצות בחומרה מאוד גדולה.

אבשלום וילן: אני לא מדבר על ישראל, אני מדבר על איטליה.

אבשלום וילן: על קריאות גזעניות באיטליה יש קנסות של 50-60 אלף אירו.

אבשלום וילן: אנחנו פה הסתדרנו את הדברים גם בחקיקה שלנו וגם בעיקר במה שההתאחדות קיבלה בהחלטותיה.

אבשלום וילן: עם זאת אני מוכרח לציין שהשנה זאת עונה ראשונה ששתי קבוצות מהמגזר הגיעו לליגת העל, ואני מוכרח לציין שעם כל הבעיות והקשיים, יחסית זה עבר בהחלט יפה.

אבשלום וילן: "ברוך הבא לגיהנום" יש היום בכל קבוצה.

איתן כבל: את טדי צריך לפרק כבר מזמן.

אבשלום וילן: להוציא את טדי, אני הולך למגרשים ומסתכל, ומטבע הדברים אני גם רגיש לתופעות האלה.

אבשלום וילן: יחסית אני חושב שזה עבר הפעם פחות רגיש ממה שחשבנו, וזה טוב.

אבשלום וילן: אני לא רוצה להגיד מי יזכה בגביע בשבוע הבא, מי לא יזכה.

אבשלום וילן: נדמה לי שבשתי הקבוצות יש מסכנין.

אבשלום וילן: מי שיהיה יותר טוב שייקח, אני כרגע לא אינטרסנטי.

עו"ד מוחמד ג'ברין: ההכרזות והקולות שהוצגו כאן בוועדה הם מה שאנחנו הצלחנו להשיג כמשהו חלקי להביא לכאן, אבל נאמרו דברים קשים.

אבשלום וילן: אתה מספיק מנוסה ומספיק בוגר לדעת שלא מזה קמות ונופלות קבוצות, וצריך להכניס את זה לפרופורציות וצריך להתמודד אל מול קריאות גזעניות.

אבשלום וילן: יש התאחדות לכדורגל וצריך שם להגיש תלונות.

אבשלום וילן: אנחנו זימנו אתכם וגם את הפועל עפולה להגיע לדיון, כי ראינו חומרה רבה מאוד שלפני העונה שוב חוזרים לסיפורים שעל רקע לאומני מתחילות מהומות תוך כדי משחק כדורגל, ואנחנו מתייחסים לזה במלוא החומרה.

אבשלום וילן: חשבנו שבסרט הזה כבר היינו ויצאנו, ורצינו להכות על הברזל הזה כדי לשרש את התופעות האלה מהשורש.

אבשלום וילן: בשום אופן לא נרשה תופעות כאלה, לא בליגת העל ולא בליגות נמוכות.

אבשלום וילן: להגיד לך שזה לא קיים כל שבוע?

אבשלום וילן: זה קיים.

אבשלום וילן: יש דרך אחת להתמודד עם הכלים הציבוריים, פה זה הפרלמנט והוא מוקיע את זה.

אבשלום וילן: אני מבקש לקבל תוך שבועיים מההתאחדות דיווח מפורט.

אבשלום וילן: אם לא נסתפק בזה, נזמן ישיבה נוספת ונראה מה עושים.

איתן כבל: עשיתם הפעם את העבודה מעל ומעבר.

איתן כבל: אני מצר על כך שאתה עצמך אמרת, שלא בטוח שהראיות מובילות לכך.

איתן כבל: אני חושב שבעניין הזה שיקול הדעת שלכם היה צריך להיות שמדובר בשחקנים, ולו רק מפאת כבודם לא היה צריך להגיע למצב של מעצר, אלא לזמן אותם ככל האדם לחקירה.

איתן כבל: זה חוסר מידתיות וזה קצת הפריע לי.

אבשלום וילן: תודה רבה.